Nuuskommentaar: Tart SA nou die wêreld?Pres. Cyril Ramaphosa (Foto; David Ritchie/ANA) Pres. Cyril Ramaphosa hou ’n utopie voor oor die voorgenome monster van grondonteiening sonder vergoeding terwyl die IMF die teenoorgestelde mening toegedaan is. Wie gaan uiteindelik reg wees? ’n Ma kyk trots toe hoe ’n kompanjie soldate verby marsjeer. “Kyk!” roep sy trots uit. “My seun is al een wat in pas is!” Byna gelyktydig het die ANC besluit dat die Grondwet verander sal word oor grondonteiening sonder kompensasie, en het die IMF gewaarsku dat ’n bespreking oor die kwessie Suid-Afrika se vermoë tot ekonomiese herstel sal kortwiek. Terwyl die Internasionale Monetêre Fonds (IMF) nog bekommerd is oor die bespreking van die saak, het die ANC deur sy nasionale uitvoerende komitee (NUK) besluit om daarmee deur te druk. Ace Magashule, die ANC se sekretaris-generaal, sal na verwagting Donderdag meer besonderhede oor die ANC se planne bekend maak. Die IMF se waarskuwing is veel meer in pas met die werklikheid en ook waarskuwings deur van Suid-Afrika se voorste ekonome. Die IMF het verklaar dat hy optimisties is oor Suid-Afrika se ekonomiese vooruitsigte onder Ramaphosa, maar het egter gewaarsku dat die huidige debat oor grond onsekerheid oor eiendomsreg skep, wat negatiewe gevolge vir die ekonomie kan inhou. Deelnemers aan ‘n grondverhoor in Springbok in Namakwaland. (Foto met vergunning van Forum Nuus) Ongelukkig pleister Ramaphosa nou ’n dun lagie waarheid oor hoe die publiek op die openbare verhore reageer. Volgens Ramaphosa het ’n oorgrote meerderheid mense die voorgestelde grondwetwysiging gesteun. Hy versuim om die steun van derduisende van die geskrewe voorleggings te vermeld en die skade aan tussengroepverhoudinge wat op sy beurt weer skadelik is vir die ekonomie. Toe Ramaphosa met die bekendmaking van die ANC se nuwe beleid oor vergoeding gepraat het, het hy dit duidelik gemaak dat dit uiters versigtig aangepak sal word. Nou word selfs ’n utopie geskets van baie grondhonger mense wat danksy toeganklikheid tot grond voorslagboere gaan wees. So sal werkgeleenthede, huisvesting en vele meer geskep word, Maar kan ekonomiese groei en onteiening sonder vergoeding ooit aanvullend tot mekaar optree? Wie so dink verstaan niks van die landbou nie.